ऑपरेशन थियेटरक बाहर पत्नी स्ट्रेचरपर पड़ल छथि आ पति सिरमामे ठाढ़ । पत्नी कहै छथि " हमरा छोड़ि दिअ अहाँ । केंसरक इलाज बड मगह छै । मरैए दिअ ने । "
पति पत्नीक उधियाइत केशपर आँङुर नचबैत "कोना छोड़ि देब अहाँकेँ ? अहाँ टाकाक चिन्ता जुनि करू । खेत-पथार बेचि बाचि अहाँक इलाज कराएब । "
" बिमरियाह देहक कोन ठेकान ? कखन छै, कखन नै । टाका रहत तँ बाल-बच्चाक भविष्य बनि जेतै । दू आखर पढ़ि-लिख लेत । " पत्नी कुहरैत कहलनि ।
 पति स्ट्रेचर भीतर लऽ जाइत बाजल "अहीं नै रहब तँ बाल-बच्चाक भविष्य कोना बनतै ? अहाँ घरक जड़ि छी । जँ जड़िये सूखि जेतै तँ फल-फूल कोना लागतै ? अहाँकेँ एहि बगैचाक लेल जीबऽ पड़त . . . ।
 ऑपरेशन शुरू भऽ गेल छल । 